Suomi pakkopalautti Zakin, 19, Afganistaniin heinäkuun alussa. Nyt hän palasi Suomeen.

Afganistanilainen Zaki palautettiin Kabuliin heinäkuun alussa.

Palautusta seuranneena aamuna Turun hallinto-oikeus kielsi hänen palautuksensa.

Nyt hän on saanut työluvan Suomeen ja palasi suomalaisystäviensä avulla takaisin.

Helvi Klemetti itkee, kun hän näkee Zakin vastaanottokomitean tervetulokyltit. Klemetin puoliso Veikko ja joukko loimaalaisia ystäviä on tullut joukolla Zakia vastaan Helsinki-Vantaan lentoasemalle.

Lopulta paikalle ilmestyy kuin tyhjästä Zaki. Tuloaulan täyttävät ilon huudahdukset, halaaminen, ilon kyyneleet.

Rauhallisen oloinen Zaki ei hötkyile. Hän kertoo, että Kabulissa on ollut vaarallista, ja on helpottunut, että pääsi vihdoin takaisin Suomeen. Hän aloittaa heti uudessa työpaikassa, jossa tehdään perinnerakentamista.

- Tätä on odotettu. Nyt saan työparin, jolla on ollut työlupa jo pitkään, yrittäjä kertoo.

Häntä harmittaa, että Zaki käännytettiin Afganistaniin odottamaan työlupaa. Jokunen työtilaus meni sivu suun sen vuoksi. Nyt työpari on paikalla, eli hommat voivat alkaa. Ja jatkolupa on jo varmuudella haussa.

Ensimmäinen palannut

Suomesta Afganistaniin pakkopalautettu Zaki, 19, palasi Suomeen tänään tiistaina. Helsinki-Vantaan lentoasemalla häntä oli vastassa suuri joukko ystäviä ja suomalaisperhettä Loimaan suunnalta.

Poliisi palautti Zakin heinäkuun alun yönä, ja seuraavana aamuna hänen palautukselleen tuli täytäntöönpanokielto Turun hallinto-oikeudelta.

Zakin suomalaiset ystävät ovat tehneet hartiavoimin työtä, jotta saivat Zakin lopulta tiistaina Suomeen saapuneelle lennolle. Suomalaisystävien mukaan taisteluja on niin Suomen viranomaisten kanssa kuin Afganistaninkin päässä.

Zakin tukijoukot ovat auttaneet tätä Suomesta käsin hankkimaan tälle tarvittavat asiakirjat Suomeen paluuta varten. Nyt hän on saanut työperäisen oleskeluluvan Suomeen. Tukijoukot ovat ostaneet lentolipun Kabulista Helsinkiin, ja Zaki saapui tiistai-iltana Helsinki-Vantaalle.

Zaki on historian ensimmäinen pakkopalautettu, joka on tullut takaisin Suomeen saatuaan sittenkin oleskeluluvan.

Myös Iltalehti oli Zakin tukijoukkojen kanssa Zakia vastassa..

Yhteys Kabuliin

Zakin läheiset Suomessa ovat olleet yhteydessä Zakiin koko tämän Kabulissa olo ajan.

Ensimmäiset kaksi viikkoa Kabulissa Zaki asui Kansainvälisen siirtolaisjärjestö IOM:n turvatalossa Kabulissa. Loppuajan hän majoittui käytännössä toisessa, paikallisessa turvatalossa.

Zakia Suomestä käsin tukeneet ihmiset kertovat, että Kabuliin saatiin luotua Zakille jonkinlainen turva- ja tukiverkosto ihmisistä, jolla on kontakteja niin Suomeen kuin Afganistanin viranomaisiin.

Zakin onnistui hankkia Afganistanin passi, vaikka se oli etniselle hazaralle erittäin haasteellista. Zakille myönnettiin Suomesta työperäinen oleskelulupa, joka joidenkin vastoinkäymisten jälkeen lopulta saatiin Kabuliin.

Zakin " Suomen äiti " Helvi Klemetti kertoi heinäkuussa Iltalehdelle, että Zaki huolehtii koko ajan heidän hyvinvoinnistaan sen sijaan, että voivottelisi omaa tilannettaan. Yhteys Kabuliin on ollut kuitenkin äärimmäisen tärkeä sekä Klemetille ja tämän puolisolle sekä edelleen Klemettien luona oleville muille afgaanipojille.

Iltalehti kertoi Zakin palautuksessa heinäkuun alussa.

Afgaaniystävät odottivat Zakia kukkien kera. ATTE KAJOVA

Turvapaikanhakijoita aktiivisesti auttava tutkija Sanna Valtonen oli mukana Zakin vastaanottokomiteassa. ATTE KAJOVA

Zakilla on paljon "sisaruksia" Suomessa. ATTE KAJOVA

Helvi Klemetti kertoo, että Loimaalla Zakia odottaa afganistanilainen juhla-ateria. ATTE KAJOVA

Zaki sai loimaalaisilta ystäviltään T-paidan tervetulolahjaksi. ATTE KAJOVA

Zakin Suomen äiti Helvi Klemetti herkistyi kyyneliin. ATTE KAJOVA